## Rješenje kojim se nalaže društvu za upravljanje inve­sticijskim fondovima Icam d.o.o. za upravljanje investicijskim fondovima, Zagreb, MBS: 080466824 kod Trgovačkog suda u Zagrebu, da u roku od 15 dan

### NN 84/2007 (13.8.2007.), Rješenje kojim se nalaže društvu za upravljanje inve­sticijskim fondovima Icam d.o.o. za upravljanje investicijskim fondovima, Zagreb, MBS: 080466824 kod Trgovačkog suda u Zagrebu, da u roku od 15 dan

# HRVATSKA AGENCIJA ZA NADZOR FINANCIJSKIH USLUGA

**2647**

Na temelju odredbi članka 8. stavka 1. i članka 15. stavka 1. točke 2. Zakona o
Hrvatskoj agenciji za nadzor financijskih usluga (»Narodne novine« br. 140/05),
te članka 224. Zakona o investicijskim fondovima (»Narodne novine« br. 150/05),
u predmetu izravnog nadzora nad poslovanjem društva za upravljanje
investicijskim fondovima ICAM d.o.o. za upravljanje investicijskim fondovima,
Zagreb, Preradovićeva 14, MBS: 080466824 kod Trgovačkog suda u Zagrebu i
otvorenih investicijskih fondova: Capital One, Capital Two, Equinox I, Equinox
II, Equinox III, Hermes, Oxygen i KWSO CapitalFlex, Hrvatska agencija za nadzor
financijskih usluga na sjednici održanoj 26. srpnja 2007. donijela je

## RJEŠENJE

I. Nalaže se društvu za upravljanje investicijskim fondovima ICAM d.o.o. za
upravljanje investicijskim fondovima, Zagreb, Preradovićeva 14, MBS: 080466824
kod Trgovačkog suda u Zagrebu, da u roku od 15 dana od konačnosti ovoga Rješenja
otkloni utvrđenu nepravilnost izdavanja udjela otvorenih investicijskih fondova
s privatnom ponudom – Oxygen, KWSO CapitalFlex i Equinox II, uvažavajući odredbe
članaka 125. stavak 1. i članka 158. stavak 3. Zakona o investicijskim fondovima
(»Narodne novine« br. 150/05).
II. Nalaže se društvu za upravljanje investicijskim fondovima ICAM d.o.o. za
upravljanje investicijskim fondovima, Zagreb, Preradovićeva 14, MBS: 080466824
kod Trgovačkog suda u Zagrebu da u roku od 15 dana od konačnosti ovoga Rješenja
uplatom u korist otvorenih investicijskih fondova s privatnom ponudom – Oxygen,
KWSO CapitalFlex i Equinox II vrati iznose naknade za upravljanje obračunate u
razdoblju od datuma izdavanja udjela do datuma izvršenja mjere naložene u točki
I. izrijeke ovoga Rješenja.
III. Nalaže se društvu za upravljanje investicijskim fondovima ICAM d.o.o. za
upravljanje investicijskim fondovima, Zagreb, Preradovićeva 14, MBS: 080466824
kod Trgovačkog suda u Zagrebu, da u roku od 15 dana od proteka roka za izvršenje
naloženih mjera iz točaka I. i II. izrijeke ovoga Rješenja, pisanim putem
obavijesti Hrvatsku agenciju za nadzor financijskih usluga uz dokaz o
otklonjenim nepravilnostima.
IV. Ovo rješenje objavit će se u »Narodnim novinama«.

```
Obrazloženje
```

Hrvatska agencija za nadzor financijskih usluga (dalje u tekstu: »Agencija«)
sukladno odredbi članka 15. Zakona o Hrvatskoj agenciji za nadzor financijskih
usluga (»Narodne novine« br. 140/05) i članka 224. Zakona o investicijskim
fondovima (»Narodne novine« br. 150/05, u daljnjem tekstu: »Zakon«) provela je
postupak nadzora nad poslovanjem društva za upravljanje investicijskim fondovima
ICAM d.o.o. za upravljanje investicijskim fondovima, Zagreb, Preradovićeva 14,
MBS: 080466824 kod Trgovačkog suda u Zagrebu (u daljnjem tekstu: »Društvo za
upravljanje«) i otvorenih investicijskih fondova s kojima Društvo upravlja:
Capital One i Capital Two – s javnom ponudom, te Equinox I, Equinox II, Equinox
III, Hermes, Oxygen i KWSO CapitalFlex – s privatnom ponudom.
Nadzor je proveden na temelju Odluke o pokretanju postupka nadzora (klasa: UP/I-041-02/07-08/04,
urbroj: 326-322-07-1) donesene na sjednici Agencije održanoj 8. ožujka 2007.
godine.
Izravnim nadzorom obuhvaćeno je poslovanje Društva za upravljanje i otvorenih
investicijskih fondova s kojima Društvo za upravljanje upravlja, u razdoblju od
1. siječnja 2006. do 31. ožujka 2007. godine. Tijekom nadzora utvrđene su
činjenice o osnivanju i izdavanju udjela otvorenih investicijskih fondova s
privatnom ponudom protivno odredbama članka 124. stavka 4., članka 125. stavka
1., članka 129. i članka 158. stavka 3. Zakona, te protivno Prospektu u dijelu
kojim se predviđa vrijednost udjela, minimalna vrijednost inicijalnog ulaganja,
minimalna vrijednost dodatnog ulaganja, kupnja, prodaja i prijenos udjela
pripadnog investicijskog fonda. Utvrđene nepravilnosti odnose se na sljedeće
otvorene investicijske fondove s privatnom ponudom: Oxygen, KWSO CapitalFlex i
Equinox II.
Uvidom u poslovne knjige Društva za upravljanje i svakog investicijskog fonda
kojim Društvo za upravljanje upravlja, interne akte i pripadnu dokumentaciju u
svezi osnivanja i izdavanja udjela investicijskih fondova s privatnom ponudom,
utvrđeno je kako slijedi:
1. Izdavanje udjela Oxygen – otvorenog investicijskog fonda s privatnom ponudom
(u daljnjem tekstu: »Fond 1«) u poslovnim knjigama evidentirano je dana 26.
rujna 2006. godine. Uvidom u dokumentaciju o osnivanju i izdavanju udjela
utvrđeno je da je kvalificirani ulagatelj – »X.Y.-1« d.d. dao Zahtjev za kupnju
udjela Fonda 1 u vrijednosti 13.967.146,55 kn, sukladno Zakonu i Prospektu
(odobren 13. srpnja 2006.).
Iz poslovnih knjiga Fonda 1 evidentno je da su 26. rujna 2006. godine udjeli
kvalificiranom ulagatelju izdani bez prethodne uplate novčanih sredstava,
odnosno izdavanje je temeljeno na članku 6. Ugovora o ustupu potraživanja
(cesiji) od 26. rujna 2006., u iznosu 13.967.146,55 kn. Potpisnici predmetnog
Ugovora su skrbnički račun otvoren kod Raiffeisen bank Austria d.d. Zagreb,
zastupan po Interkapital vrijednosni papiri d.o.o. (cedent) u ime »X.Y.-1« d.d.,
ICAM d.o.o. u ime i za račun Oxygen (cesionar) i Interkapital vrijednosni papiri
d.o.o. (cesus). Preuzetu obvezu iz članka 6. predmetnog Ugovora, Interkapital
vrijednosni papiri d.o.o. (cesus) trebao je izvršiti uplatom novčanih sredstava
u korist računa Fonda 1, u iznosu ustupljenog potraživanja od 13.967.146,55 kn.
Uvidom u izvatke poslovnog računa Fonda 1 utvrđeno je da ugovorna obveza uplate
novčanih sredstava nije izvršena, a udjeli su izdani, što je protivno članku
odredbama 125. i 129. Zakona.
Istog dana, 26. rujna 2006. godine, na tržištu vrijednosnih papira ICAM d.o.o.
je u ime Fonda 1, uz posredovanje Interkapital vrijednosni papiri d.o.o.,
realizirao kupnju vrijednosnih papira iako Fond 1 nije raspolagao potrebnim
novčanim sredstvima jer je izostala uplata kvalificiranog ulagatelja – »X.Y.-1«
d.d., odnosno uplata ugovorno upućenog izvršitelja – Interkapital vrijednosni
papiri d.o.o.
Izdavanje udjela Fonda 1 protivno članku članka 125. stavka 1., članka 129. i
članka 158. stavka 3. Zakona ponovljeno je dana 23. listopada 2006. za iznos
594.753,66 kn. Kvalificiranom ulagatelju – »X.Y.-1« d.d. su na osnovu Zahtjeva
za kupnju udjela ali bez prethodne uplate novčanih sredstava dodijeljeni udjeli.
Fond 1 je istog dana, uz posredovanje Interkapital vrijednosni papiri d.o.o.,
kupio odnosno stekao vrijednosne papire bez angažiranja novčanih sredstava.
Društvo za upravljanje u opisanim slučajevima izdavanja udjela Fonda 1
propustilo je postupati sukladno odredi članka 30. stavku 1. točki 2. Zakona
koji predviđa da: »u izvršavanju obveza društva za upravljanje postupati
povećanom pažnjom, prema pravilima struke, dobrim poslovnim običajima te
pozitivnim propisima Republike Hrvatske«.
2. Postupanje Društva za upravljanje na način kako je opisano u točki 1.
Obrazloženja ovoga Rješenja, ponovljeno je i pri osnivanju otvorenog
investicijskog fonda s privatnom ponudom – KWSO Capitalflex (u daljnjem tekstu:
»Fond 2«). Uvidom u dokumentaciju utvrđeno je da je 27. srpnja 2006. Društvo za
upravljanje u ime i za račun Fonda 2 na osnovu zaprimljenog Zahtjeva
kvalificiranog ulagatelja – »X.Y.-2« d.d. za kupnju udjela izdalo udjele Fonda 2
za iznos 3.227.662,81 kn. Istog dana, kupnjom vrijednosnih papira uz
posredovanje Interkapital vrijednosni papiri d.o.o., bez iniciranja novčanog
toka, formiran je portfelj (financijska imovina) Fonda 2 i obveze za izdane
udjele.
3. Pri osnivanju otvorenog investicijskog fonda s privatnom ponudom – Equinox II
(u daljnjem tekstu: »Fond 3«), Društvo za upravljanje je dana 15. rujna 2006.
transakcijama kupnje i prodaje na burzi izvršilo prijenos dionica iz portfelja
jednog od fondova kojim Društvo upravlja, a u korist novog Fonda 3. U ovoj
kupoprodaji vrijednosnih papira posrednik je bio Interkapital vrijednosni papiri
d.o.o.. Ovlašteno društvo, protuvrijednost prodanih dionica iz portfelja jednog
od fondova kojim Društvo upravlja u iznosu 4.157.590,00 kn nije uplatilo u
korist njegova računa, već je za isti iznos iniciralo kupnju tih istih dionica
ali u ime i za račun novog fonda. Nadalje, jednom od fondova kojim Društvo
upravlja su Na temelju Zahtjeva za kupnju udjela od 18. rujna 2006., bez uplate
novčanih sredstava izdani udjeli Fonda 3 u iznosu od 4.157.590,00 kn, što je
protivno članku 125. stavka 1., članka 129. i članka 158. stavka 3. Zakona i
Prospektu (odobren 6. srpnja 2006.).
Zaključivanjem pojedinačnih Ugovora o ustupanju potraživanja (cesiji), bez
prethodnih uplata novčanih sredstava, udjele u Fondu 3 stekli su i ovi
udjelničari:
a) »X.Y.-3« d.o.o. za 1.500.000,00 kn, dana 29. rujna 2006.
b) X.Y.-4 za 2.926.302,24 kn, dana 29. rujna 2006.
c) X.Y.-5 za 119.200,00 kn, dana 29. rujna 2006.
d) X.Y.-6 za 695.532,00 kn, dana 2. listopada 2006.
U svezi utvrđenih činjenica o izdavanju udjela otvorenih investicijskih fondova
s privatnom ponudom – Oxygen, KWSO CapitalFlex te Equinox II zatraženo je
očitovanje od Društva za upravljanje. Društvo za upravljanje je 17. svibnja
2007. godine dalo pisani odgovor u kojem pojašnjava poslovnu povezanost
kvalificiranih ulagatelja s Interkapital vrijednosni papiri d.o.o., ovlaštenim
društvom.
Agencija je dala mogućnost Društvu za upravljanje da se očituje i u svezi nalaza
iz Zapisnika o provedenom nadzoru klasa: UP/I-041-02/07-08/04, urbroj:
326-322-07-2 od 26. lipnja 2007. godine, na kojima se temelji ovo Rješenje. Dana
17. srpnja 2007. godine zaprimljen je podnesak Društva za upravljanje koji ne
sadrži nove činjenice koje su značajne za ovo Rješenje, stoga je Agencija, u
cilju otklanjanja utvrđenih nezakonitosti i nepravilnosti pri osnivanju i
izdavanju udjela otvorenih investicijskih fondova s privatnom ponudom – Oxygen,
KWSO CapitalFlex i Equinox II, Na temelju ovlaštenja iz članka 15. stavka 3.
Zakona o Hrvatskoj agenciji za nadzor financijskih usluga (»Narodne novine« br.
140/05) naložila mjere kao u točki I. izrjeke ovoga Rješenja.
Posljedično utvrđenim nepravilnostima pri izdavanju udjela otvorenih
investicijskih fondova s privatnom ponudom – Oxygen, KWSO CapitalFlex i Equinox
II, Društvo za upravljanje treba vratiti naknadu za upravljanje koja je
obračunata u korist Društva za upravljanje, a na teret imovine pojedinog Fonda
počevši od datuma izdavanja udjela bez prethodne novčane uplate sve do datuma
izvršenja naložene mjere iz točke I. izrijeke ovoga Rješenja. Iznos povrata
naknade kako je naloženo u točki II. izrijeke ovoga Rješenja odnosi se na onaj
dio naknade za upravljanje (fiksni i varijabilni dio) koji je obračunat
primjenom stope, predviđene Prospektom svakog Fonda, na osnovicu koja je jednaka
umnošku broja udjela za koje je izostala novčana uplata i pripadne neto
vrijednosti imovine po udjelu svakog obračunskog dana, počevši od datuma
izdavanja predmetnih udjela do datuma izvršenja naložene mjere iz točke I.
izrijeke ovoga Rješenja. Društvo za upravljanje povrat pripadnog iznosa naknade
za upravljanje izvršiti će uplatom u korist računa svakog investicijskog fonda
za koji je utvrđena nepravilnost izdavanja udjela.
Društvo za upravljanje u roku od 15 dana od proteka roka za izvršenje naloženih
mjera iz točaka I. i II. izrijeke ovoga Rješenja, obavijesti će Agenciju pisanim
putem.
Sukladno odredbama članka 8. stavka 3. Zakona o Hrvatskoj agenciji za nadzor
financijskih usluga (»Narodne novine« br. 140/05), ovo Rješenje objavit će se u
»Narodnim novinama«.

UPUTA O PRAVNOM LIJEKU

Protiv ovoga Rješenja žalba nije dopuštena, ali se protiv istog može pokrenuti
upravni spor podnošenjem tužbe Upravnom sudu Republike Hrvatske u roku 30 dana
od dana primitka ovoga Rješenja.

Klasa: UP/I-041-02/07-08/04
Urbroj: 326-322-07-5
Zagreb, 26. srpnja 2007.

Predsjednik Uprave
**Ante Samodol**, v. r.

Ostalo, NN 84/2007-2647
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)